Teatrul "George Ciprian" organizează în perioada 25 mai - 1 iunie cea de-a XIX-a ediţie a Festivalului "Buzău/Iubeşte/Teatru", un maraton de spectacole organizate de instituţii cultură din întreaga ţară, cu prezenţa unor actori precum Marcel Iureş, Cosmin Seleşi sau Lucian Ghimişi.
Festivalul va fi deschis sâmbătă, 25 mai, de Teatrul Act Bucureşti, cu piesa Moş Nichifor, după "Moş Nichifor Coţcariul" de Ion Creangă, avându-i în distribuţie pe actorii Marcel Iureş şi Ruxandra Maniu.
"Oraşul Buzău se pregăteşte să redevină gazda unui eveniment deosebit şi de mare anvergură: Festivalul Buzău/Iubeşte/Teatru, ajuns la cea de-a XIX-a ediţie. În perioada 25 mai - 1 iunie 2024, pasionaţii de teatru şi iubitorii de artă sunt invitaţi să experimenteze magia şi emoţia spectacolelor de excepţie prezentate de: Teatrul 'Maria Filloti' Brăila, Teatrul 'Toma Caragiu' Ploieşti, Teatrul Act Bucureşti, Teatrul 'Andrei Mureşanu' Sfântu Gheorghe, Compania 111 Film & Entertainment Bucureşti, Compania Sublime Bucureşti", informează Teatrul "George Ciprian".
Pe parcursul festivalului, Teatrul "George Ciprian" va aduce în atenţia publicului două spectacole proprii.
"Este vorba despre spectacolul 'Labirintul lui Habarnam', în regia lui Cristian Negoescu şi 'Desore Tandreţe', în regia lui Vlad Trifaş.'Labirintul lui Habarnam' este un spectacol captivant şi plin de aventuri pentru întreagă familie, ce va avea premiera în data de 25 mai, ora 11.00. 'Despre Tandreţe' este o piesă de teatru emoţionantă, care explorează subtilităţile şi complexităţile sentimentelor umane, ce se va juca, în premieră, pe 28 mai, ora 19.00. Cu o distribuţie talentată şi o regie remarcabilă, acest spectacol promite să atingă corzile sensibile ale publicului şi să ofere o experienţă teatrală memorabilă. Aceste două producţii sunt doar o parte din programul divers al Festivalului, care cuprinde o varietate de spectacole pentru toate gusturile şi toate vârstele. De la comedii şi piese clasice, până la drame intense şi spectacole pentru copii, Festivalul Buzău/Iubeşte/Teatru are ceva special de oferit fiecărui spectator", transmit organizatorii.
Festivalul se va încheia sâmbătă, 1 iunie, cu piesa "Soţiile noastre" de Eric Assous, pusă în scenă de Compania Sublime, Bucureşti, cu actorii Cosmin Seleşi, Răzvan Oprea şi Lucian Ghimişi.